O proxecto Autopilot, no que participan varias empresas e instucións galegas, realizou a proba para integrar o vehículo nunha situación de circulación real
Moitos dos automóbiles máis modernos teñen xa incorporados, a día de hoxe, novidades tecnolóxicas que contribúen á mellora da seguridade e comodidade. Un exemplo son as cámaras para a visión ao aparcar, ou sensores que emiten sons de aviso coa proximidade dun obstáculo.
Tamén existen sistemas de freo de emerxencia e detectores da cercanía doutro carril. Todos estes casos, que teñen cada vez máis presenza nas nosas vidas, son exemplos da popularización deste tipo de tecnoloxías.
As novas tecnoloxías da comunicación
Aínda que os vehículos autónomos semellan cousa do futuro, esta realidade está máis próxima do que parece. Nesta liña traballan o Centro Tecnolóxico de Automoción de Galicia (CTAG) e o equipo vigués do grupo PSA, no marco do proxecto europeo Autopilot. Lanzado no ano 2017, este programa explora a contribución das novas tecnoloxías da comunicación á conducción autónoma.
Co apoio e colaboración do Concello de Vigo, ambas entidades realizaron este martes o primeiro ensaio de conectividade en entornos complexos urbanos. O ensaio estivo composto por dúas probas.
As probas de integración do coche autónomo
A primeira, na Praza do Rei, simulou unha situación real de estacionamiento nun aparcadoiro, con peóns circulando e vehículos en movemento. Tras esta primeira proba de aparcamento comezou, na Gran Vía, o ensaio de integración do vehículo no fluxo de tráfico urbano.
Segundo explicou o director do centro vigués do grupo PSA, Ignacio Bueno, o obxectivo era validar os resultados da comunicación entre o vehículo e os distintos elementos que conforman a infraestrutura do entorno urbano.
A razón de ser deste prototipo de coche autónomo é a súa capacidade para desprazarse en base á explotación de datos externos xerados polos distintos elementos: as infraestruturas, os obxectos conectados e os usuarios.
No caso de hoxe, o vehículo comunícabase nun dobre sentido, grazas ás tecnoloxías da comunicación IoT (Internet of Things) e V2X (Vehicle to Everything): por un lado co semáforo, e polo outro, cunha cámara que detectaba a presenza de persoas no paso de peóns. Deste xeito, o vehículo detense ao detectar o semáforo en vermello.
As probas tiveron lugar na Praza do Rei e na Gran Vía de Vigo.
O alcalde de Vigo, Abel Caballero, copiloto durante a experiencia, explica: “Nós tiñamos, dentro do coche sin conductor, máis información que ninguén nesta cidade. Cando o semáforo estaba vermello e daba ao automóbil a instrución de parar, dende a central do concello mandaban os segundos que faltaban para que pasara a verde”.
Ademais, o alcalde explicou como o vehículo detectaba a un peón que quere cruzar antes incluso de velo. En base a este comando, igual que no caso do semáforo, o coche reduce a súa velocidade.
Segundo explican dende a organización do evento, “estas situacións contribúen á anticipación e adaptación da velocidade do vehículo para una conducción controlada máis fluida, segura e ecoresponsable”.
O proxecto Autopilot
Vigo é unha das cinco cidades europeas onde se realizan este tipo de ensaios, coa intervención de distintos actores. Ignacio Bueno explica que levan xa meses de probas, e continuarán: “Para poñer os vehículos na estrada son necesarias miles de horas de ensaios, onde se identifiquen todos os riscos e situacións, e ofrecer vehículos coa seguridade necesaria para os ocupantes e o entorno”.
Ignacio Bueno: “Para poñer os vehículos na estrada son necesarias miles de horas de ensaios”
O director do PSA en Vigo aclara que a súa liña de traballo está enfocada cara vehículos equipados con funcións de condución autónomas seguras, fiables, intuitivas e accesibles para todos. Aínda que os primeiros pasos foron en 2016, non será ata arredor do 2022 cando estes vehículos cheguen ás estradas.
Esta proba súmase a outras que o PSA está levando a cabo en países de toda Europa e en China. O director avanza que os vehículos ofrecerán beneficios moi concretos en temas como seguridade, comodidade, fluidez de tráfico e impacto ecolóxico.
A previsión é que os primeiros coches autónomos circulen pola estrada arredor do ano 2022
A repercusión a nivel europeo
Luis Moreno, Director Xeral do CTAG, afirma que hai máis de 45 socios de 16 países diferentes involucrados no proxecto. “A tendencia mundial da innovación do automóbil é o vehículo compartido, eléctrico, conectado e autónomo. Estos son os principais vectores de innovación e os principais campos de actuación nos que traballamos en CTAG”, explica o director do CTAG.
Segundo Moreno, a partir do ano 2022, o 100% dos vehículos que se vendan estarán conectados a Internet, que, aclara, non sirve só para navegar: “Para o ano 2025 chegaremos a un mercado obxectivo de 470 millóns de vehículos conectados nos principais mercados, Estados Unidos, China e Europa”.
En canto á automatización total nos distintos niveis, para o ano 2030 a previsión do director é un mercado de 80 millóns de vehículos autónomos, dos cales o 20% serán autónomos de nivel 5; o que quere dicir que se poderían dirixir practicamente sen conductor.
Luis Moreno expresou o seu desexo de seguir ampliando e consolidando o coñecemento con todos os medios posibles: “Nestas probas de Vigo está o mundo do Internet das cousas, tódolos actores; os usuarios, a infraestrutura e as cidades. Isto demostra que o Internet das cousas está tamén no sector da automoción. Un vehículo será un medio máis conectado“.